C 131/2
EL
Επίσημη Εφημερίδα της Ευρωπαϊκής Ένωσης
24.3.2022
Ανακοίνωση της Επιτροπής δυνάμει του άρθρου 4 παράγραφος 14 του πρωτοκόλλου 1 της συμφωνίας οικονομικής εταιρικής σχέσης μεταξύ της Ευρωπαϊκής Ένωσης και των κρατών ΣΟΕΣ της ΚΑΜΑ, για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας Σώρευση μεταξύ της Ευρωπαϊκής Ένωσης, των κρατών ΣΟΕΣ της ΑΚΕ και των υπερπόντιων χωρών και εδαφών της ΕΕ, όπως προβλέπεται στο άρθρο 4 παράγραφοι 3 και 7 του πρωτοκόλλου 1 της ΣΟΕΣ ΕΕ-ΚΑΜΑ (2022/C 131/02) Στο άρθρο 4 παράγραφοι 3 και 7 του πρωτοκόλλου 1 της συμφωνίας οικονομικής εταιρικής σχέσης (στο εξής: ΣΟΕΣ) μεταξύ της Ευρωπαϊκής Ένωσης (στο εξής: Ένωση) και των κρατών ΣΟΕΣ της Κοινότητας για την Ανάπτυξη της Μεσημβρινής Αφρικής (στο εξής: ΚΑΜΑ) (1) προβλέπεται η διαγώνια σώρευση στην Ένωση.
Η εν λόγω σώρευση επιτρέπει στους εξαγωγείς της Ένωσης να ενσωματώνουν στα προϊόντα που εξάγουν στα κράτη ΣΟΕΣ της ΚΑΜΑ ύλες καταγωγής άλλων κρατών ΣΟΕΣ της Αφρικής, της Καραϊβικής και του Ειρηνικού (στο εξής: ΑΚΕ) ή υπερπόντιων χωρών και εδαφών (στο εξής: ΥΧΕ), ή την πραγματοποίηση της μεταποίησης ή της επεξεργασίας αυτών των υλών στις εν λόγω χώρες ή εδάφη, σαν να ήταν ύλες καταγωγής της Ένωσης ή η μεταποίηση ή η επεξεργασία τους να είχε πραγματοποιηθεί στην Ένωση, κατά την ενσωμάτωσή τους σε προϊόν παραγόμενο στην Ένωση και εξαγόμενο σε κράτος ΣΟΕΣ της ΚΑΜΑ εντός του πλαισίου της ΣΟΕΣ, με την επιφύλαξη των λοιπών όρων που καθορίζονται στο άρθρο 4 παράγραφοι 4, 5, 8, 16 και 18.
Η ΕΕ εφαρμόζει ήδη διαγώνια σώρευση από την 1η Οκτωβρίου 2018 με ορισμένα κράτη ΣΟΕΣ της ΑΚΕ και των ΥΧΕ (βλ. ανακοίνωση 2018/C 407/07 (2)).
Επιπλέον, η Ένωση έχει συνάψει διακανονισμό διοικητικής συνεργασίας με τη Γκάνα.
Η Ευρωπαϊκή Επιτροπή διαβίβασε λεπτομερή στοιχεία του εν λόγω διακανονισμού στα κράτη ΣΟΕΣ της ΚΑΜΑ.
Ως εκ τούτου, η Ένωση έχει εκπληρώσει τις διοικητικές απαιτήσεις που αναφέρονται στο άρθρο 4 παράγραφος 10 του πρωτοκόλλου 1 και μπορεί να αρχίσει να εφαρμόζει με τη Γκάνα από την 1η Απριλίου 2022 τη διαγώνια σώρευση που προβλέπεται στο άρθρο 4 παράγραφοι 3 και 7 του πρωτοκόλλου 1 της ΣΟΕΣ ΕΕ-ΚΑΜΑ.
Επιπλέον, κατόπιν της αποχώρησης του Ηνωμένου Βασιλείου από την ΕΕ, η διαγώνια σώρευση με τις ΥΧΕ του Ηνωμένου Βασιλείου δεν είναι πλέον δυνατή από την 31η Ιανουαρίου 2020.
Υπό το πρίσμα των ανωτέρω, η διαγώνια σώρευση που προβλέπεται στο άρθρο 4 παράγραφοι 3 και 7 του πρωτοκόλλου 1 μπορεί να εφαρμοστεί στην Ένωση με τις ακόλουθες χώρες και εδάφη: — Καραϊβική: Αντίγκουα και Μπαρμπούντα· Κοινοπολιτεία των Μπαχαμών· Μπαρμπέιντος· Μπελίζ· Κοινοπολιτεία της Ντομίνικας· Δομινικανή Δημοκρατία· Γρενάδα· Δημοκρατία της Γουιάνας· Τζαμάικα· Άγιος Χριστόφορος και Νέβις· Αγία Λουκία· Άγιος Βικέντιος και Γρεναδίνες· Δημοκρατία του Σουρινάμ και Δημοκρατία Τρίνινταντ και Τομπέιγκο· — Περιφέρεια Κεντρικής Αφρικής: Δημοκρατία του Καμερούν· — Περιφέρεια Ανατολικής και Μεσημβρινής Αφρικής: Δημοκρατία της Μαδαγασκάρης· Δημοκρατία του Μαυρικίου· Δημοκρατία των Σεϋχελλών και Δημοκρατία της Ζιμπάμπουε· — Περιφέρεια Ειρηνικού: Ανεξάρτητο Κράτος της Παπούας-Νέας Γουινέας και Δημοκρατία των Νήσων Φίτζι· — Περιφέρεια Δυτικής Αφρικής: Δημοκρατία της Ακτής του Ελεφαντοστού· Γκάνα (3) — ΥΧΕ: Γροιλανδία· Νέα Καληδονία και εξαρτημένα εδάφη· Γαλλική Πολυνησία· Γαλλικές περιοχές του νοτίου ημισφαιρίου και της Ανταρκτικής, Έδαφος των Νήσων Ουάλις και Φουτούνα· Άγιος Βαρθολομαίος· Εδαφική Κοινότητα Σεν Πιερ και Μικελόν· Αρούμπα· Μποναίρ· Κουρασάο· Σάμπα· Άγιος Ευστάθιος· Άγιος Μαρτίνος (Sint Maarten).
Η παρούσα ανακοίνωση δημοσιεύεται σύμφωνα με το άρθρο 4 παράγραφος 14 του πρωτοκόλλου 1 της ΣΟΕΣ ΕΕ-ΚΑΜΑ.
Η παρούσα ανακοίνωση αντικαθιστά την ανακοίνωση 2018/C 407/07 της 12ης Νοεμβρίου 2018.
(1) ΕΕ L 250 της 16.9.2016, σ. 1924.
(2) ΕΕ C 407 της 12.11.2018, σ. 8. (3) Από την 1η Απριλίου 2022.